Chjutszyankou. Chjutszyankou, Kanton qoʻltigʻi — Janubiy Xitoy dengizidagi qoʻltiq, Xitoyning jan.sharqiy qirgʻoqlariga tutash. Uzunligi 63 km, eni kiraverish qismida 31 km, eng chuqur joyi 26 m. Orol va sayozlik koʻp. Suv koʻtarilishi aralash (2,5 m gacha). Ch.ga Sitszyan daryosining kuplab tarmoqlari quyiladi. Chjutszyan tarmogʻi boʻyida Xitoyning yirik portlaridan biri — Guanchjou joylashgan.